Document ID: 31984L0442

ΟΔΗΓΙΑ ΤΗΣ ΕΠΙΤΡΟΠΗΣ της 26ης Ιουλίου 1984 που καθορίζει τους κατ' αποκοπή συντελεστές απόδοσης για ορισμένες εργασίες τελειοποίησης προς επανεξαγωγή καθώς και ορισμένους κανόνες για τον υπολογισμό των εισαγωγικών δασμών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 69/73/ΕΟΚ του Συμβουλίου της 4ης Μαρτίου 1969 περί εναρμονίσεως των νομοθετικών, κανονιστικών και διοικητικών διατάξεων που αφορούν το καθεστώς της τελειοποιήσεως προς επανεξαγωγή (1), όπως τροποποιήθηκε τελευταία από την οδηγία 83/89/ΕΟΚ (2), και ιδίως τα άρθρα 12, 17 και 28,
Εκτιμώντας:
ότι η οδηγία 79/608/ΕΟΚ της Επιτροπής (3), όπως τροποποιήθηκε τελευταία από την οδηγία 83/579/ΕΟΚ (4), καθορίζει κατ' αποκοπή συντελεστές απόδοσης για ορισμένες εργασίες τελειοποίησης προς επανεξαγωγή-
ότι είναι αναγκαίο να συμπληρωθούν οι κατ' αποκοπή συντελεστές απόδοσης, που είχαν καθοριστεί στο παρελθόν, με την ένδειξη άλλων παράγωγων προϊόντων που προκύπτουν κατά τις διάφορες εργασίες τελειοποίησης προς επανεξαγωγή- ότι πρέπει να τροποποιηθούν ορισμένοι από τους συντελεστές αυτούς, να καθοριστούν κατ' αποκοπή συντελεστές απόδοσης για άλλες εργασίες και να καταργηθούν ορισμένοι από τους συντελεστές αυτούς σχετικά με εργασίες που δεν πραγματοποιούνται πλέον-
ότι ο καθορισμός των συντελεστών απόδοσης συνεπάγεται ότι λαμβάνονται επίσης υπόψη οι απώλειες που προκύπτουν ενδεχομένως κατά την εργασία ή τη μεταποίηση των εμπορευμάτων, και συγκεκριμένα το μέρος των προς τελειοποίηση εμπορευμάτων που καταστρέφεται και χάνεται κατά τη διαδικασία της κατασκευής- ότι πρέπει να ληφθούν υπόψη οι απώλειες κατά τον καθορισμό των εισαγωγικών δασμών, σε περίπτωση θέσης σε ελεύθερη κυκλοφορία των ενδιαμέσων ή παράγωγων προϊόντων-
ότι, για λόγους σαφήνειας, οι διατάξεις της οδηγίας 79/608/ΕΟΚ και όλες οι τροποποιήσεις της πρέπει να περιληφθούν σε ενιαίο κείμενο-
ότι, με εξαίρεση το κακάο, επειδή στα κράτη μέλη δεν ισχύουν πλέον διατάξεις αντίστοιχες με εκείνες που περιλαμβάνει η παρούσα οδηγία, το άρθρο 35 της οδηγίας 69/73/ΕΟΚ καθίσταται περιττό στο μέτρο που αφορά την παραπομπή στο άρθρο 12 της ίδιας οδηγίας-
ότι, τα μέτρα που προβλέπει η παρούσα οδηγία είναι σύμφωνα με τη γνώμη της Επιτροπής Τελωνειακών Καθεστώτων Τελειοποίησης,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Η παρούσα οδηγία καθορίζει, στη στήλη 5 του παραρτήματος, τους κατ' αποκοπή συντελεστές απόδοσης που πρέπει να εφαρμόζουν οι αρμόδιες αρχές κάθε κράτους μέλους όταν οι εργασίες τελειοποίησης προς επανεξαγωγή αφορούν τα εμπορεύματα που απαριθμούνται στη στήλη 1 και καταλήγουν στη λήψη των παράγωγων προϊόντων που αναφέρονται στις στήλες 3 και 4, υπό τον όρο ότι τα εισαγόμενα προϊόντα είναι ποιότητας υγιούς, ανόθευτης και σύμφωνης με τα συναλλαγματικά ήθη και ανταποκρίνονται στην υποδειγματική ποιότητα που ενδεχομένως καθορίζεται από την κοινοτική νομοθεσία.
2. Κατά την έννοια του παρόντος κανονισμού νοούνται ως:
- "εισαγωγικοί δασμοί": τόσο οι δασμοί και οι φορολογικές επιβαρύνσεις ισοδυνάμου αποτελέσματος, όσο και οι γεωργικές εισφορές και άλλες επιβαρύνσεις κατά την εισαγωγή που προβλέπονται στο πλαίσιο της κοινής γεωργικής πολιτικής ή των ειδικών καθεστώτων τα οποία εφαρμόζονται σε ορισμένα εμπορεύματα που προκύπτουν από τη μεταποίηση γεωργικών προϊόντων,
- "απώλειες": το τμήμα των εισαγόμενων εμπορευμάτων που καταστρέφεται και εξαφανίζεται κατά τη διαδικασία κατασκευής, ιδίως λόγω εξάτμισης, αποξήρανσης, διαφυγής υπό μορφή αερίων, διοχέτευσης στο νερό της απόπλυσης.
3. Η ποσότητα των απωλειών είναι η διαφορά ανάμεσα στο σύνολο των ποσοτήτων που προσδιορίζονται στη στήλη 5 του παραρτήματος και στον αριθμό 100.
Άρθρο 2
1. Όταν, κατά την εφαρμογή των κατ' αποκοπή συντελεστών απόδοσης που αναφέρονται στο άρθρο 1, ένα κράτος μέλος κρίνει ότι, σε ορισμένες περιπτώσεις, δεν πληρούνται οι όροι που προβλέπει το άρθρο 12 της οδηγίας 69/73/ΕΟΚ, η οποία στο εξής καλείται "βασική οδηγία", το κράτος μέλος ενημερώνει σχετικά την Επιτροπή, η οποία αναθέτει αμέσως την υπόθεση στην Επιτροπή Τελωνειακών Καθεστώτων Τελειοποίησης.
2. Τα κράτη μέλη ανακοινώνουν στην Επιτροπή τις περιπτώσεις κατά τις οποίες οι κατ' αποκοπή συντελεστές που προβλέπονται στην παρούσα οδηγία δεν μπόρεσαν να εφαρμοστούν επειδή, παρόλο που οι εργασίες τελειοποίησης αφορούν τα εμπορεύματα που απαριθμούνται στη στήλη 1 του παραρτήματος, καταλήγουν στη λήψη παραγώγων προϊόντων άλλων από εκείνα που αναφέρονται στις στήλες 3 και 4, τα οποία βρίσκονται στο ίδιο στάδιο κατασκευής. Οι περιπτώσεις αυτές εξετάζονται από την επιτροπή που αναφέρεται στην παράγραφο 1.
Άρθρο 3
Όταν η θέση σε ελεύθερη κυκλοφορία μέρους των παράγωγων προϊόντων ή των ενδιάμεσων προϊόντων επιτρέπεται και οι εισαγωγικοί δασμοί υπολογίζονται σύμφωνα με το άρθρο 17 στοιχείο α) ή β) πρώτη περίπτωση της βασικής οδηγίας, οι δασμοί αυτοί εισπράττονται επίσης σε συνάρτηση με τις απώλειες που υπολογίζονται κατ' αναλογία των προϊόντων που έχουν τεθεί σε ελεύθερη κυκλοφορία. Πάντως, όταν η θέση σε ελεύθερη κυκλοφορία αφορά τα παράγωγα ή τα ενδιάμεσα προϊόντα που δασμολογούνται όπως προβλέπεται στο άρθρο 18 της βασικής οδηγίας, το τμήμα των απωλειών που αντιστοιχούν στα προϊόντα αυτά δεν λαμβάνεται υπόψη για την είσπραξη των εισαγωγικών δασμών.
Άρθρο 4
Η οδηγία 79/608/ΕΟΚ καταργείται.
Άρθρο 5
Τα κράτη μέλη λαμβάνουν τα μέτρα που είναι αναγκαία για να συμμορφωθούν προς την παρούσα οδηγία το αργότερο την 1η Οκτωβρίου 1984.
Ενημερώνουν αμέσως την Επιτροπή σχετικά, η οποία διαβιβάζει τις πληροφορίες αυτές στα λοιπά κράτη μέλη.
Άρθρο 6
Η παρούσα οδηγία απευθύνεται στα κράτη μέλη.
Βρυξέλλες, 26 Ιουλίου 1984.

Labels: 3